ตลาดหุ้นเอเชียเพิ่มขึ้นเช้านี้ นักลงทุนจับตาข้อมูลเศรษฐกิจจีน
ตลาดหุ้นเอเชียเพิ่มขึ้นเช้านี้ ขณะนักลงทุนจับตาข้อมูลเศรษฐกิจจีน
1 ธ.ค. 2558

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ ขณะที่นักลงทุนจับตาดูข้อมูลเศรษฐกิจจีนที่จะมีการเปิดเผยในวันนี้ ซึ่งรวมถึงดัชนีผู้จัดการฝ่ายจัดซื้อ (PMI) ภาคการผลิตเดือนพ.ย.โดยไฉซิน
โดยดัชนี MSCI Asia Pacific เพิ่มขึ้น 0.3% แตะ 132.19 จุด เมื่อเวลาประมาณ 9.00 น.ตามเวลาโตเกียว
ส่วนดัชนี NIKKEI 225 ตลาดหุ้นญี่ปุ่นเปิดวันนี้ที่ 19,799.08 จุด เพิ่มขึ้น 51.61 จุด, ดัชนี TAIEX ตลาดหุ้นไต้หวันเปิดวันนี้ที่ 8,359.27 จุด เพิ่มขึ้น 38.66 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,001.51 จุด เพิ่มขึ้น 9.54 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,862.79 จุด เพิ่มขึ้น 6.85 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,670.29 จุด ลดลง 1.87 จุด
ทั้งนี้สหพันธ์พลาธิการและการจัดซื้อของจีน (CFLP) และสำนักงานสถิติแห่งชาติของจีน (NBS) เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตของจีนในเดือนพ.ย.ลดลงแตะ 49.6 จาก 49.8 ในเดือนต.ค. ซึ่งบ่งชี้ว่าภาคการผลิตของจีนปรับตัวย่ำแย่ลง
โดยดัชนีที่ต่ำกว่า 50 แสดงให้เห็นว่าภาคการผลิตของจีนหดตัวลงจากเดือนก่อนหน้า